Student moontlik betrokke by Rhodes-brand | Maroela Media
Student moontlik betrokke by Rhodes-brand
Foto: Chelsea Haith, The Oppidan Press
ŉ Student aan die Rhodes-universiteit in Grahamstad in die Oos-Kaap word moontlik verbind aan die brand wat op die kampus gestig is, het die instansie Woensdag gesê.
“ŉ Derdejaarstudent is Dinsdag by Settlers-hospitaal opgeneem nadat hy petrol ingekry het,” het Zamuxolo Matiwana, woordvoerder van die universiteit, gesê. “Hy is na die Livingstone-hospitaal in Port Elizabeth oorgeplaas vir verdere waarneming en behandeling.”
Matiwana sê ŉ voorlopige interne ondersoek dui daarop dat die student moontlik aan die brand verbind kan word wat Dinsdagoggend by die Rhodes-snoekerklub (die Purple Horse) in die Steve Biko-gebou uitgebreek het. “Die polisie en die universiteit ondersoek die moontlike verband tussen die student se hospitalisasie en die brand.”
Die student se gesin is in kennis gestel en ŉ algemene studentevergadering is Dinsdagaand gehou.
Kaptein Mali Govender, woordvoerder van die polisie, het bevestig dat ŉ saak van brandstigting ondersoek word. “Die oorsaak van die brand is nie bekend nie en sal deur forensiese kenners ondersoek word,” het sy gesê.
Intussen berig een van die kampus-publikasies, die Oppidan Press, die student is in hegtenis geneem nadat hy ‘n petroljoggie by ‘n vulstasie gedwing het om petrol oor hom uit te gooi en hy dit vermoedelik op so manier ingekry het. Die koerant berig verder die universiteit het glo aangedring op kringtelevisiebeeldmateriaal van die voorval. Klik hier om meer te lees. -SAPA
Selfoonvideo: Groepverkragtingsklag teen tieners laat vaar
Regering-taakspan moet help om staking op te los